  Майя Бывальцева 17-тӥ толсуре Вань удмуртъёслэн ӧтчамазы Трокай Борисов нимо йӧскалык премилэсь лауреатсэ но Данъян книгае пыртэм муртъёсты сӥлы каризы. Удмурт азьветлӥсьлэсь нимзэ нуллӥсь премиен кивалтон удысын удмурт калык понна трос лэсьтэм адямиосты пусъё. Таяз радэя сое элькунысь Кун Кенешлэн азьвыл тӧроезлы, «Удмурт Кенеш» огазеяськонлэн азьвыл кивалтӥсезлы Игорь Семёновлы сётӥзы. Синкыли ик потыны турттэ, туж бадӟым тау ваньдылы! <…> Ваньдылы ӵош ужаммы понна тау! Игорь Семёнов, Трокай Борисов нимо йӧскалык премилэн лауреатэзФинн-угор калыкъёслэн ассоциацизылэн президиуменыз пӧртэм элькунъёсы, улосвылъёсы вуылыны, отын калыклэсь анай кылзэ, лулчеберетсэ, сям-йылолъёссэ азинтон ужез дунъяны кылдӥз, удмуртъёс нокинлэсь бере уг кылё, пусйиз Игорь Семёнов. Соин ик та ужез рос-прос возьматыны калыкъёсы - ӟучьёслы но, бигеръёслы но, вань калыкъёслы - быгатонлыкмы мед луоз. Быгатонлыкмы луиз ке, удмурт калыкез тодозы асьме шаерамы но, тодозы мукет улосвылъёсын, быдэс музъем вылын. Соин ик кыӵе ке шек утчанъёс, кыӵе ке но споръяськон, соосыз палэнэ кельтын кулэ. Асьмеос туннэ вераськын кулэ, дунъет сётыны туннэ нунал учыръёс сярысь, чакланы матысь дыре, кыдёке аръёсы, кыӵе ужъёс бордын асьмелы ужаны кулэ. Ваньмылы асьмелы уж сюроз Игорь Семёнов, Трокай Борисов нимо йӧскалык премилэн лауреатэз«Удмурт Кенешлэн» данъян книгаяз, 1998-тӥ арын кутскыса, удмуртлык понна сюлмысь тыршись адямиосты пырто. Туэ отчы пыртэмын: - Алевтина Журавлёва – Удмуртилэн Кун премиезлэн лауреатэз, дышетон удысысь дано ужась, удмурт кылъя программаослэн но учебникъёслэн авторзы; - Надежда Лимонова – Удмуртиысь культура удысысь дано ужась, элькунысь Йӧскалык лыдӟетъюртлэн «Книжная» палата» ёзэтысьтыз валтӥсь библиотекарь, Удмуртилэн палэназ удмуртъёслэн тросэн улон интыосазы ужась библиотекарьёслэсь ӧнерлыко тодон-валанъёссэс будэтонъя ӵектосэн кивалтӥз. Солэн мыло-кыдо тыршеменыз «Народы Удмуртии» интернет-проект но «Воршуд» вики-сайт кылдытэмын. Алигес Россиысь библиотекаослэн ассоциацизы Надежда Лимоноваен данъян грамотаеныз пусйиз. - Татьяна Ложкина – 41 ар Шарканысь шор ёзо школаын ужаз, шаертодонъя музей кылдытӥз. Шаркан ёросысь историк-архивистъёслэн огазеяськонэнызы кивалтэ; - Василий Тратканов – удмурт сям-йылолъёсты ӟеч тодылӥз, Ува ёросысь Мултан гурт котырысь Тукля воршудысь удмуртъёслэсь кыр­ӟанъ­ёс­сэс люказ. Со сюлмаськемъя Чабишур гуртысь 4 дауръем пужым инкуазь синпелетэн нимамын. Улонысь кошкиз 2018-тӥ арын. Тодэ вайытом, истори тодосъя докторлы Кузьма Куликовлы «Удмурт Элькунлэн дано кунмуртэз» ним сётӥзы.  Тегъёс: Мерлык Ижкар Удмуртия УдмуртКенеш удмуртъёс данъетъёс удмуртлык 100ар  